[pic] | KOMISIJA EVROPSKIH SKUPNOSTI |

Bruselj, 24.5.2007

SEC(2007) 693 konč.

POROČILO KOMISIJE EVROPSKEMU PARLAMENTU IN SVETU

o odhodkih EKJS Sistem zgodnjega opozarjanja št. 2–4/2007

KAZALO

1. UVOD 3

2. NAMENSKI PREJEMKI 3

3. SKLAD ZA PRESTRUKTURIRANJE SLADKORNE INDUSTRIJE 3

4. PRIPOMBE O IZVAJANJU PRORAČUNA ZA LETO 2007 4

5. ZAKLJUČKI 5

UVOD

Za obdobje od 16. oktobra 2006 do 28. februarja 2007 je raven dejanskega izvajanja proračuna v primerjavi s sestavo odhodkov, kot je določena s kazalnikom, vzpostavljenim na podlagi določb člena 20 Uredbe Sveta (ES) št. 1290/2005[1], predstavljena v Prilogi.

NAMENSKI PREJEMKI

Na podlagi določb člena 34 nove finančne uredbe skupne kmetijske politike (ES) št. 1290/2005 so prejemki, ki izvirajo iz finančnih korekcij na podlagi odločitev o potrditvi skladnosti, nepravilnosti in prelevmanov na mleko, določeni kot namenski prihodki za financiranje odhodkov EKJS. Ti prihodki so bili ocenjeni pri pripravi proračuna za leto 2007 in ta ocena je bila upoštevana, ko je proračunski organ odobril proračunska sredstva za leto 2007. Podrobno:

- prejemki iz prelevmanov na mleko so bili ocenjeni na 349,0 milijona EUR in so bili upoštevani pri zmanjšanju odobritev za sektor mleka in mlečnih proizvodov, za katerega je proračunski organ odobril 587,0 milijona EUR;

- prejemki iz izterjav pri potrditvi skladnosti so bili ocenjeni na 568,0 milijona EUR in prejemki iz nepravilnosti na 70,0 milijona EUR. Skupni znesek 638,0 milijona EUR je bil upoštevan pri zmanjšanju odobritev za shemo enotnega plačila, za katero je proračunski organ odobril 27 918,0 milijona EUR.

Priložena razpredelnica predstavlja izvajanje obračuna namenskih prihodkov, za katere je bilo 28. februarja 2007 zbrano 721,2 milijona EUR. Podrobno:

- s prelevmani na mleko je bilo zbrano približno 350,9 milijona EUR v primerjavi s prvotno oceno, ki je znašala 349,0 milijona EUR,

- izterjatve pri potrditvi skladnosti so znašale približno 332,2 milijona EUR, do konca proračunskega leta pa se pričakujejo dodatni zneski, in

- prejemki iz nepravilnosti so znašali približno 38,1 milijona EUR, do konca proračunskega leta pa se pričakujejo dodatni zneski.

Ti prihodki se lahko v skladu z ustreznimi pravili delno ali v celoti uporabijo za financiranje odhodkov EKJS, če proračunska sredstva, ki jih odobri proračunski organ ne zadostujejo za financiranje odhodkov držav članic. Neuporabljeni del prihodkov se samodejno prenese na naslednje proračunsko leto.

SKLAD ZA PRESTRUKTURIRANJE SLADKORNE INDUSTRIJE

Začasni zneski za prestrukturiranje v sektorju sladkorja se obravnavajo kot namenski prihodki za financiranje pomoči pri prestrukturiranju sladkorne industrije in druge pomoči, predvidene v skladu za prestrukturiranje. Za tržno leto 2006/2007 se ti zneski nanašajo na količinske kvote za sladkor, inulinski sirup in izoglukozo, dodeljene izvajalcem, ki jih morajo vplačati države članice v sklad v dveh obrokih, in sicer 31. marca in 30. novembra 2007. Države članice so konec februarja plačale približno 314,2 milijona EUR kot del plačila prvega obroka zneska za prestrukturiranje.

PRIPOMBE O IZVAJANJU PRORAČUNA ZA LETO 2007

V nadaljevanju sledi kratko pojasnilo o vzrokih za najpomembnejše razlike med dejansko in pričakovano ravnjo izvajanja proračuna za leto 2007 za nekatere sektorje.

Monetarni dejavniki

Pri odhodkih, nastalih v zgoraj navedenem obdobju, je upoštevano gibanje tečaja dolar/euro. Gibanje tega paritetnega tečaja je vplivalo na odhodke pri večjem delu izvoznih nadomestil za kmetijske proizvode, predvsem za žita in sladkor, ter pri nekaterih notranjih pomočeh, kot je pomoč za bombaž.

V skladu s členom 21 Uredbe (ES) št. 1290/2005 je bil proračun, ki ga je sprejel proračunski organ, pripravljen na podlagi povprečnega paritetnega tečaja za obdobje od julija do septembra 2006, in sicer 1 EUR = 1,27 USD. Treba je pripomniti, da je bil v obdobju od 1. avgusta 2006 do 28. februarja 2007 povprečni paritetni tečaj približno 1 EUR = 1,29 USD, kar je 1,6 % nad tečajem, uporabljenem pri pripravi proračuna za leto 2007.

Tržni dejavniki

Žita (–150,1 milijona EUR)

Izjemno ugodni notranji in zunanji pogoji na trgu žit in posledično višje cene na notranjem trgu bodo verjetno povzročili nižje stopnje izvoznih nadomestil, manjše nakupe in večjo prodajo žit v javnih skladiščih, kar bo pripeljalo do premajhne porabe odobrenih proračunskih sredstev v tem sektorju, ki bo predvidoma trajala do konca proračunskega leta.

Sladkor (+130,0 milijona EUR)

Vzrok za sedanjo previsoko porabo odobrenih proračunskih sredstev v primerjavi z ravnjo kazalnika so povečane količine izvoženega sladkorja, ki zajema sladkor na prostem trgu in v javnih skladiščih.

Vino (+58,0 milijona EUR)

Trije vzroki za sedanjo previsoko porabo odobrenih proračunskih sredstev v primerjavi z ravnjo kazalnika so naslednji:

- sedanja plačila držav članic, ki izhajajo iz kriznih destilacij v tržnem letu 2005/2006, ki so bile izvedene pozno leta 2006, vendar niso bile plačane v navedenem proračunskem letu, in

- pospešitev plačil za trajno opustitev ter v zvezi z ukrepi za prestrukturiranje in preusmeritev.

Pričakuje se, da bo previsoka poraba začasna.

Mleko in mlečni proizvodi (+79,7 milijona EUR)

Poraba odobrenih proračunskih sredstev je bila 28. februarja 2007 v primerjavi z ravnjo kazalnika previsoka zaradi pospešitve plačil za izvozna nadomestila. Komisija v tem trenutku pričakuje, da bo ta previsoka poraba začasna.

Treba je upoštevati, da so razlogi za ugotovljeno previsoko porabo odobritev v primerjavi z ravnjo kazalnika tehnični. Kazalnik je bil določen na podlagi odhodkov v zadnjih treh proračunskih letih, ki so vključevali učinek prihodkov iz prelevmanov na mleko, ki so bili v navedenih proračunskih letih odšteti od zahtevanih odobritev in odhodkov sektorja. Prihodki iz teh prelevmanov, ki so bili ocenjeni na 349,0 milijona EUR, pa se od proračuna za leto 2007 naprej obravnavajo ločeno od prihodkov, namenjenih za EKJS. Odobrena proračunska sredstva za leto 2007, ki jih je proračunski organ zahteval in odobril za ta sektor, teh prihodkov niso vključevala, zato se kazalnik uporablja za odobritve, ki so zmanjšane za ta znesek. Zaradi tega sedanje izvajanje proračuna kaže na previsoko porabo.

Če se upoštevajo prihodki iz prelevmanov na mleko, ki so bili prvotno namenjeni za mlečni sektor, bi to v tem sektorju pomenilo premajhno porabo v znesku –48,1 milijona EUR.

Neposredne pomoči (– 411,3 milijona EUR)

Sedanja premajhna poraba, ki znaša –1,1 % v primerjavi z ravnjo kazalnika, vključuje nevezane in druge neposredne pomoči. Države članice lahko izvedejo plačila v okviru teh shem do 30. junija 2007. Komisija zato v tem trenutku meni, da bi bila lahko ta premajhna poraba začasna.

Če se upoštevajo prihodki iz potrditve skladnosti in iz nepravilnosti, ki so bili prvotno namenjeni za shemo enotnega plačila, bi to pomenilo premajhno porabo v znesku –964,1 milijona EUR v okviru poglavja neposrednih pomoči.

ZAKLJUČKI

Poraba odobrenih proračunskih sredstev v obdobju od 16. oktobra 2006 do 28. februarja 2007 v zvezi z odhodki držav članic, namenjenimi za tržne ukrepe in neposredne pomoči, je znašala 32 531,9 milijona EUR, kar pomeni skupno premajhno porabo odobritev, v višini približno 353,2 milijona EUR.

Če se bo ta skupna premajhna poraba odobrenih proračunskih sredstev za tržne ukrepe in neposredne pomoči nadaljevala do konca proračunskega leta, proračunska sredstva za kmetijstvo ne bodo potrebovala zbranih namenskih prihodkov, ki so 28. februarja znašali 721,2 milijona EUR. Neuporabljeni zneski teh prihodkov bodo nato samodejno preneseni na proračunsko leto 2008.

PRILOGA

[pic]

[1] UL L 209, 11.8.2005, str. 1. Uredba, kakor je bila nazadnje spremenjena z Uredbo (ES) št. 320/2006 (UL L 58, 28.2.2006, str. 42).